b'\n_START_ARTICLE_\nAlexander Graham Bell\n_START_SECTION_\nEl\xc3\xa4m\xc3\xa4\n_START_PARAGRAPH_\nBell syntyi Edinburghissa Skotlannissa. H\xc3\xa4nen is\xc3\xa4ns\xc3\xa4 oli puhefysiologian tutkija ja kuurojen puheopetukseen erikoistunut Alexander Melville Bell (1819\xe2\x80\x931905).  Alexanderilla oli kaksi velje\xc3\xa4, jotka kuolivat tuberkuloosiin. Sek\xc3\xa4 h\xc3\xa4nen \xc3\xa4itins\xc3\xa4 ett\xc3\xa4 vaimonsa olivat kuuroja. Bell muutti my\xc3\xb6hemmin perheens\xc3\xa4 mukana Kanadaan ja otti sittemmin Yhdysvaltojen kansalaisuuden. Bell on haudattu vaimonsa kanssa Kanadan Nova Scotiaan.\n_START_SECTION_\nKoulutus\n_START_PARAGRAPH_\nBell opiskeli Edinburghin Royal High Schoolissa, mutta h\xc3\xa4n erosi koulusta 15-vuotiaana. Bell opiskeli Weston House Academy -oppilaitoksessa Elginiss\xc3\xa4 Skotlannissa ja my\xc3\xb6hemmin Edinburghin yliopistossa.\n_START_SECTION_\nUra keksij\xc3\xa4n\xc3\xa4\n_START_PARAGRAPH_\nBell muutti Kanadaan 23-vuotiaana vuonna 1870. Bellin perhe hankki maatilan Brantfordista, Ontariosta. Bell muutti Bostoniin vuonna 1871 ja alkoi ty\xc3\xb6skennell\xc3\xa4 kuurojen opettajana. Bell avasi "\xc3\x84\xc3\xa4nen fysiologian ja mekaanisen puheen koulun" lokakuussa 1872. H\xc3\xa4nen kuuluisin oppilaansa oli Helen Keller. Seuraavana vuonna  Bellist\xc3\xa4 tuli "\xc3\xa4\xc3\xa4nen fysiologian professori" Bostonin yliopistossa. Bell tutki \xc3\xa4\xc3\xa4nt\xc3\xa4 ja suunnitteli pianon, joka toimi s\xc3\xa4hk\xc3\xb6isesti. Vuonna 1874 Bellin tutkimusty\xc3\xb6 harmonisen telegrammin (puhelimen) parissa sujui menestyksekk\xc3\xa4\xc3\xa4sti Bostonin uudessa laboratoriossa ja kotona Kanadassa. Kilpailu puhelimen patenttioikeuksista oli kovaa. Western Union Companyn johtaja Orton oli tehnyt sopimuksen keksij\xc3\xb6iden Thomas Edisonin ja Elisha Grayn kanssa. Bell esitteli oman versionsa puhelimen toiminnasta ja sai rikkaiden sijoittajien Gardiner Hubbardin ja Thomas Sandersin hyv\xc3\xa4ksynn\xc3\xa4n. H\xc3\xa4nelle my\xc3\xb6nnettiin yhdysvaltalainen patentti puhelimen keksimisest\xc3\xa4 vuonna 1876. Bell Telephone Company -yhti\xc3\xb6 perustettiin vuonna 1877._NEWLINE_Bell oli my\xc3\xb6s kehitt\xc3\xa4m\xc3\xa4ss\xc3\xa4 metallinpaljastinta vuonna 1881._NEWLINE_Ilmailun saralla Bell teki kokeita leijoilla ja ilmaa raskaammilla lentokoneilla. H\xc3\xa4n alkoi suunnitella lentokoneita vuonna 1891. Vuonna 1907 h\xc3\xa4n perusti Aerial Experiment Association (AEA) -j\xc3\xa4rjest\xc3\xb6n. AEA rakensi ilmaj\xc3\xa4\xc3\xa4hdytteisen lentokoneen, joka lensi Pohjois-Amerikan ensimm\xc3\xa4isen julkisen lennon 12. maaliskuuta 1908. Bell oli l\xc3\xa4sn\xc3\xa4 uuden Silver Dart -lentokoneen esittelyss\xc3\xa4 23. helmikuuta vuonna 1909, jolloin sill\xc3\xa4 lennettiin ensimm\xc3\xa4inen Kanadassa lennetty lento. Bellin AEA-yhti\xc3\xb6 kehitti my\xc3\xb6s siivekeohjausta._NEWLINE_Bell oli lukenut William E. Meachamin artikkelin kantosiipialuksista. H\xc3\xa4n piti kantosiipialusta merkitt\xc3\xa4v\xc3\xa4n\xc3\xa4 keksint\xc3\xb6n\xc3\xa4 ja ryhtyi kehittelem\xc3\xa4\xc3\xa4n sit\xc3\xa4. Bellin yhti\xc3\xb6n HD-4-kantosiipialus saavutti kymmenen vuotta kest\xc3\xa4neen vesikulkuneuvojen nopeusenn\xc3\xa4tyksen 114,04 km/h vuonna 1919. _NEWLINE_Bell teki paljon ty\xc3\xb6t\xc3\xa4 National Geographic Societyn hyv\xc3\xa4ksi sek\xc3\xa4 kuurojen lasten parissa. H\xc3\xa4n neuvoi muun muassa Helen Kellerin vanhemmat Anne Sullivanin luokse.\n_START_SECTION_\nHuomionosoituksia\n_START_PARAGRAPH_\nLukuisia kappaleita Bellin kirjoituksia on Yhdysvaltain kongressin kirjastossa ja Alexander Graham Bell instituutissa, Cape Bretonin yliopistossa Nova Scotiassa. Vuonna 1880 Bell vastaanotti Volta-palkinnon 50\xc2\xa0000 frangia. Vuonna 1940 Yhdysvaltain Postilaitos julkaisi postimerkin Bellist\xc3\xa4. Tammikuussa 1915 Bell puhui ensimm\xc3\xa4isen mantereen yli kantaneen puhelun, Bellin puhuessa New Yorkista ja Thomas A. Watsonin vastaanottaessa puhelun San Franciscossa.'